# PATVIRTINTA

Kauno Miko Petrausko

 muzikos mokyklos direktoriaus

2020 m. balandžio 20 d.

įsakymu Nr. V-17

**KAUNO MIKO PETRAUSKO MUZIKOS MOKYKLOS**

**PASLAUGŲ TEIKIMO NUOTOLINIU BŪDU TVARKOS APRAŠAS**

**I SKYRIUS**

**BENDROSIOS NUOSTATOS**

1. Ugdymo proceso organizavimo nuotoliniu būdu tvarkos Aprašas (toliau – Aprašas) reglamentuoja Kauno Miko Petrausko muzikos mokyklos (toliau – Mokykla), vykdančios formalųjį švietimą papildančio ugdymo (toliau – FŠPU) programų įgyvendinimą, ugdymo proceso organizavimo nuotoliniu būdu tvarką, iki bus atnaujintas įprastas ugdymo procesas.
2. Aprašas parengtas, vadovaujantis Lietuvos Respublikos Švietimo, mokslo ir sporto ministro 2020 m. kovo 16 d. įsakymu Nr. V-372 „Dėl rekomendacijų dėl ugdymo proceso organizavimo nuotoliniu būdu patvirtinimo“ ir Švietimo, mokslo ir sporto ministro 2020 m. kovo 30 d. įsakymu Nr. V-469 „Dėl ugdymo proceso organizavimo nuotoliniu būdu, paskelbus karantiną“.
3. Esant koronaviruso COVID-19 grėsmei ir karantino paskelbimui visoje Lietuvos Respublikos teritorijoje, Mokykla gali ugdyti mokinius nuotoliniu būdu, nepriklausomai nuo to, ar šis būdas yra įteisintas Mokyklos nuostatuose, ar ne. Laikinai organizuojant ugdymą nuotoliniu būdu, Mokyklos sudarytos mokymo sutartys nekeičiamos.
4. Mokykla, vykdydama FŠPU programas, pasirengusi nuotoliniu ugdymu siekti jų apimties ir turinio įgyvendinimo, kaip tai numatyta Kauno Miko Petrausko muzikos mokyklos 2019-2020 m. m. ugdymo plane (Kauno Miko Petrausko muzikos mokyklos direktoriaus 2019 m. rugsėjo 2 d. įsakymas Nr. V-29).
5. Ugdymo procesą organizuojant nuotoliniu būdu pasitelktais nuotolinio ugdymo resursais ir priemonėmis, dirbant sinchroniniu, asinchroniniu ir mišriuoju būdu, siekiama įgyvendinti FŠPU programų, sudarytų remiantis Lietuvos Respublikos švietimo ir mokslo ministro 2015 m. sausio 27 d. įsakymu Nr. V-48 patvirtintomis rekomendacijomis „Dėl meninio formalųjį švietimą papildančio ugdymo programų rengimo ir įgyvendinimo“ paskirtį ir tikslus.
6. Nuotolinis muzikinis ugdymas sudaro galimybes mokiniams praplėsti bendrojo lavinimo mokyklų nuotoliniu būdu vykdomas veiklas muzikine kūrybine praktika, turinčia teigiamos įtakos mokinių savijautai ir sveikatai, kartu nuosekliai tęsiant pradėtą Aprašo 4 punkte paminėtų ugdymo programų vykdymą, lavinant mokinių prigimtinius gabumus bei menines kompetencijas.
7. Mokymą nuotoliniu būdu vykdo Mokyklos mokytojai, kurių veiklos pobūdis ir specifika leidžia jiems savo funkcijas atlikti šia mokymo(si) organizavimo forma. Koncertmeisteriai dirba su mokinių repertuaru, savarankiškai ruošia konkursinių bei koncertinių programų partijas, daro akompanimentų įrašus ir siunčia mokiniams, kad jie galėtų mokytis groti ar dainuoti su akompanimentu.
8. Mokykla yra pasirengusi teikti ugdymą nuotoliniu būdu: Mokyklos interneto svetainėje viešai skelbti informaciją apie ugdymo proceso organizavimą nuotoliniu būdu, taip pat nurodyti nuotolinį ugdymą vykdančių asmenų (mokytojų) kontaktus, kuriais mokiniai ir jų tėvai (globėjai) galėtų gauti pagalbą.
9. Šiame apraše vartojamos sąvokos:
	1. **Nuotolinis mokymas** – tai mokymo(si) būdas, kai besimokantysis nepalaiko betarpiško kontakto su mokytoju. Mokantis nuotoliniu būdu bendraujama ir bendradarbiaujama informacinių komunikacinių technologinių (toliau – IKT) priemonių pagalba virtualioje aplinkoje.
	2. **Virtuali mokymo(si) aplinka** – tai kompiuterių tinklais ir kitomis IKT pagrįsta ugdymo sistema, kurioje vyksta sąveika tarp besimokančiųjų ir mokytojų, turinti įrankius, su kuriais galima teikti elektroninę mokymosi medžiagą ir organizuoti mokymą(si). Nuotolinio ugdymo procese naudojamos virtualios mokymo(si) aplinkos, tokios kaip Google for Education, MS Office 365, Edmodo, SeeSaw ar kt., kurios užtikrina ne tik skaitmeninio ugdymo turinio pasiekiamumą, bet ir bendravimą, bendradarbiavimą ugdymo proceso metu realiuoju (sinchroniniu) ir/ar nerealiuoju (asinchroniniu) laiku. Mokytojas savo nuožiūra gali rinktis mokinių amžių ir galimybes atitinkančią mokymosi aplinką bei nuotolinio mokymo(si) įrankius:
		1. **Sinchroninis nuotolinis mokymas(is)** – tai mokymas(is) virtualiai, realiuoju laiku mokytojui ir mokiniui(ams) bendraujant konferenciniu ryšiu ar vaizdo pokalbiu (Zoom, Skype ir kitomis programomis);
		2. **Asinchroninis nuotolinis mokymas(is)** – tai mokymasis individualiai, naudojantis nuotoliniu būdu (SMS, Viber, Messenger tinklais, elektroniniu paštu ir pan.) pateikiama medžiaga;
		3. **Mišrus** **nuotolinis mokymas(is)** – mokymo(si) procesas, kuomet naudojami sinchroninio ir asinchroninio nuotolinio mokymo(si) kartu, būdai.
	3. **Virtuali pamoka** – tai nuotolinio mokymo(si) forma, perteikianti mokymo(si) medžiagos rinkinį, skirtą konkrečiai pamokos temai (teorinė ir praktinė medžiaga, praktinė kūrybinė veikla, mokėjimus ir įgūdžius lavinantys pratimai, savikontrolės, žinių ir įgūdžių lygio nustatymo užduotys):
		1. savikontrolės užduotys – virtualioje mokymo(si) aplinkoje pateikiamos pasitikrinimo užduotys, kurias atlikęs mokinys gali pasitikrinti žinias po tam tikro pamokų ciklo; savikontrolės užduotys nevertinamos pažymiais;
		2. žinių ir įgūdžių lygio nustatymo užduotys – tai individualiai ir savarankiškai atliekamas rašto darbas ar praktinė veikla, kūrybinė užduotis, skirta mokinių žinių, gebėjimų ir įgūdžių lygio nustatymui.
	4. **Vaizdo konferencija** – tai virtualiai pamokai ir jos transliavimui internetu naudojama bendravimo priemonė, kurios metu jos dalyviai (mokytojas ir mokiniai) gali tarpusavyje bendrauti vaizdu ir balsu, keistis informacija (mokomąja medžiaga) virtualiojoje erdvėje.
	5. **Vaizdo pamoka** – IKT priemonėmis, vaizdo ir garso įrašais, skaidrių ir filmukų kūrimo programomis („Keynote“, „PowerPoint“, „iMovie“ ir kt.) sukurta, ugdymo turinį perteikianti asinchroninio nuotolinio mokymo priemonė.
	6. **Nuotolinė konsultacija** – tai virtualioje mokymo(si) aplinkoje mokytojo teikiamos konsultacijos mokiniams, individualiai susitarus.
	7. **Nuotolinio mokymo(si) įrankiai** – internetinės programėlės (Padlet, Kahoot, Quizlet, Score Music, Solfeg.io, EDpuzzle, ir kt.), padedančios sukurti ugdymo(si) turinį, naudojamos tiek sinchroniniame, tiek asinchroniniame mokyme(si).
	8. **Nuotolinio komunikavimo priemonės** – mobilieji telefonai, planšetės, nešiojamieji arba stacionarūs kompiuteriai, turintys prieigą prie interneto, garso ir vaizdo įrašymo bei atkūrimo galimybes.
	9. **Internetiniai mokymo(si) ištekliai** – skaitmeninės mokymo(si) priemonės ir informaciniai šaltiniai internete, ŠMSM rekomenduojamas laisvai prieinamas nacionalinis skaitmeninis ugdymo turinys (eMokykla, Ugdymo sodas ir kt.) bei kiti mokymo(si) ištekliai mokytojams ir mokiniams.

**II SKYRIUS**

**UGDYMO PROCESO ORGANIZAVIMO NUOTOLINIU BŪDU, DALYVIAI**

1. Nuotolinio ugdymo proceso organizavimo **koordinavimo grupė**:
	1. koordinuoja mokinių mokymą(si), pasiekimus;
	2. pagal mokytojo pateiktą informaciją rengia ataskaitas mokyklos administracijai apie mokinių pasiekimus, pažangą bei lankomumą;
	3. pagal reikiamybę teikia konsultacijas mokytojams apie nuotolinį mokymą(si).
2. Nuotolinį ugdymą vykdantis **mokytojas:**
	1. prisijungia prie nuotolinio mokymo(si) aplinkos iš namų;
	2. nuotoliniu būdu realiuoju (sinchroniniu) laiku veda virtualias pamokas pagal patvirtintą tvarkaraštį, pagal mokinių poreikius teikia konsultacijas sutartu ir suderintu laiku;
	3. darbui naudoja savo kompiuterį su vaizdo kamera ir ausinėmis arba garso kolonėlėmis bei turimą pakankamo duomenų perdavimo greičio internetą;
	4. mokymui(si) naudoja mokymo(si) medžiagą, kuri gali būti popierinė (pvz.: mokinių turimi vadovėliai ir natos, muzikos teorinių dalykų sąsiuviniai ir konspektai) ir skaitmeninė (garso ir vaizdo formatai, skaitmeninėse aplinkose su nuorodomis, metodinės priemonės elektroninėje erdvėje);
	5. naudojasi mokinių galimybes atitinkančia virtualia mokymo(si) aplinka, praveda vaizdo konferencijas pamokoms organizuoti ir konsultacijoms teikti, kitomis komunikacijos priemonėmis palaiko ryšį su mokiniais ir jų tėvais (globėjais) bei dalinasi patirtimi apie nuotolinio ugdymo organizavimą su kolegomis;
	6. naudodamas nuotolinio mokymo(si) įrankius ir išteklius rengia mokymo(si) medžiagą, turinio įsisavinimo ir savikontrolės užduotis, pamokos medžiagą sutartu būdu talpina mokiniams ir jų tėvams (globėjams) prieinamoje, nuo išorinio kibernetinio poveikio apsaugotoje virtualioje erdvėje, nurodo užduočių atlikimo trukmę;
	7. tikrina, vertina, komentuoja atliktus mokinių darbus, stebi mokinių pasiekimus, jų daromą pažangą, palaiko ryšius su tėvais (globėjais), informuodamas juos apie mokinio pasiekimus;
	8. informuoja tėvus (globėjus), mokyklos administraciją apie mokinius, kurie neįsitraukia į ugdymo procesą nuotoliniu būdu;
	9. nuolat seka ŠMSM bei NŠA interneto svetainėse teikiamą informaciją dėl nuotolinio mokymo(si) organizavimo bei mokinių mokymo(si) nuotoliniu būdu;
	10. sistemingai kaupia žinias ir patirtį, įsisavindamas nuotolinio mokymo(si) resursus, tobulinasi ir kelia kvalifikaciją nuotoliniu būdu.
3. Nuotoliniu būdu besimokantis **mokinys:**
	1. pagal patvirtintą pamokų tvarkaraštį arba sutartu realiuoju (sinchroniniu) laiku dalyvauja pamokoje ir/ar nerealiuoju (asinchroniniu) laiku savarankiškai dirba su mokymo(si) medžiaga, įsisavindamas ir gilindamas žinias bei praktinius įgūdžius;
	2. bendrauja ir konsultuojasi su mokytojais, stebi savo individualią pažangą;
	3. gali paprašyti mokytojo pagalbos ir paaiškinimų, parašydamas el. laišką mokytojo pateiktu el. paštu (ar kitu su mokytoju suderintu būdu);
	4. iki nurodyto termino atlikęs užduotis, pats ar su tėvų (globėjų) pagalba, atsiunčia jas mokytojui el. paštu (ar kitu sutartu būdu), prikabindamas failą su mokytojo nurodytu pavadinimu arba atlieka užduotis mokytojo nurodytoje virtualioje mokymo(si) aplinkoje;
	5. planuoja mokymosi ir poilsio laiką.
4. Nuotoliniame mokyme(si) dalyvaujančio **mokinio tėvai (globėjai):**
	1. pagal galimybes rūpinasi techninėmis priemonėmis vaiko nuotoliniam mokymui(si): kompiuteriu, telefonu, interneto ryšiu, apie turimas priemones informuodami pagrindinio dalyko mokytoją;
	2. užtikrina, kad vaikas laikytųsi mokymo(si) ir poilsio režimo bei karantino/saviizoliacijos sąlygų;
	3. rūpinasi, kad vaikas pagal galimybes pamokų tvarkaraščio laiku susipažintų su paskirtoje internetinėje erdvėje pateikta pamokos medžiaga, laiku atliktų užduotis bei pasinaudotų mokytojo pagalba;
	4. šeimoje esant keliems mokyklinio amžiaus vaikams, sprendžia, kaip bus naudojamasi turimomis techninėmis priemonėmis;
	5. nedelsdami praneša pagrindinio dalyko mokytojui ir administracijai apie vaiko susirgimo ir kitus nenumatytus atvejus, dėl kurių vaikas negali dalyvauti nuotolinio ugdymo(si) procese;
	6. bendrauja su pagrindinio dalyko ir kitais mokytojais sutarta komunikavimo forma.
5. Nuotolinio mokymo(si) dalyviai (mokytojai, mokiniai, jų tėvai) komunikuoja telefonijos ryšiais, el. paštu, Skype, Messenger, Viber, WhatsApp programėlėmis, suplanuotomis vaizdo konferencijomis Zoom platformoje, Facebook uždarose grupėse, atsižvelgdami į šiose priemonėse taikomus amžiaus ribojimus bei kibernetinio saugumo nuostatas.
6. Trumpalaikės ir ilgalaikės mokymosi užduotys, teikiama teorinė ir kita ugdymui(si) reikalinga medžiaga, talpinama Mokyklos internetiniame puslapyje nuo pašalinių vartotojų apsaugotoje prieigoje ar su jos vartotojais sutartoje kitoje internetinėje aplinkoje, laikantis Lietuvos Respublikos autorių teisių ir gretutinių teisių įstatyme skelbiamų nuostatų, reglamentuojančių kūrinių panaudojimą mokymo(si) ir mokslinių tyrimų tikslais.
7. Grįžtamasis ryšys mokiniams, jų tėvams (globėjams) teikiamas komentarais ir/ar fiksuojamais įvertinimais, atsiunčiant įvertintą mokinio darbą el. paštu.

**III SKYRIUS**

**UGDYMO PROCESO ORGANIZAVIMAS NUOTOLINIU BŪDU PAGAL FŠPU PROGRAMAS**

1. Mokykloje FŠPU pradinio/pagrindinio/išplėstinio muzikinio ugdymo programos (fortepijono, solinio, chorinio, estradinio dainavimo, styginių instrumentų (smuiko, violončelės, gitaros), liaudies (kanklių, birbynės, lumzdelio), pučiamųjų (fleitos) bei akordeono) vykdomos, taikant individualų ir grupinį mokymą(si), todėl susidarius nuotolinio mokymo(si) poreikiui, muzikinio ugdymo formos atitinkamai keliamos į nuotolinio mokymo(si) platformas, stengiantis nepažeisti programomis nustatytų ugdymo tikslų ir uždavinių.
2. **Individualių dalykų** – **fortepijono, smuiko, violončelės, gitaros, kanklių, birbynės, lumzdelio, fleitos, akordeono, solinio dainavimo, akompanimento, dirigavimo** mokymas nuotoliniu būdu:
	1. individualios instrumento pamokos po 45 minutes vyksta pagal patvirtintą ugdymo planą du arba vieną kartą per savaitę sinchroniniu būdu per pasirinktas specializuotas IT platformas (pvz. <https://academy.musico.io/>) ar/ir pasirinkta programėle (Zoom, Discord, Google Duo, Messenger, Viber, Skype, WhatsApp);
	2. pamokos laiko resursai formuojami skaidant į tris dalis:
		1. pirmoji pamokos dalis skiriama praėjusios pamokos medžiagos priminimui, namų darbų tikrinimui;
		2. antroje pamokos dalyje pateikiama nauja informacija, formuluojamos konkrečios užduotys, individualus darbas;
		3. trečia pamokos dalis skiriama proceso aptarimui, veiklos reflektavimui, tolimesnių užduočių formulavimui, įsivertinimui, namų darbų skyrimui;
	3. individualios instrumento (balso) pamokos lavina muzikavimo įgūdžius, taikant nuotolinio mokymo(si) būdus ir formas;
	4. namų darbai, savarankiškos užduotys konkretizuojamos, taikant minimalius laiko resursus, skatinančios kūrybiškumą, savarankišką iniciatyvą, stiprinančios mokymosi motyvaciją:
		1. namų darbai pateikiami el. paštu, Google Drive ar kitais, su mokytoju sutartais būdais iškart po pamokos arba tą pačią dieną;
	5. bendravimas su mokytoju/grįžtamasis ryšys vyksta kartą per savaitę arba dažniau, esant poreikiui el. paštu ar kitais, su mokytoju sutartais būdais;
	6. mokinys iki nustatyto termino privalo atsiųsti tą patį vaizdo įrašą vertinimui jį mokančiam mokytojui ir metodinės grupės pirmininkui į jų el. paštus; vaizdo įrašai naudojami tik atsiskaitymų vertinimui, neplatinami ir neperduodami tretiesiems asmenims, vaizdo įrašas sunaikinamas iškart po vertinimo;
	7. vertinimo būdai:
		1. formuojamasis/ugdomasis (mokinio individualios pažangos stebėjimas, fiksavimas, grįžtamasis ryšys ir vertinimas);
		2. diagnostinis (namų darbų, kontrolinių, savarankiškų, kūrybinių darbų rezultatų vertinimas;
		3. apibendrinamasis (testai, pusmečio įvertinimas, mokyklinis baigiamasis egzaminas).
	8. nedalyvavimas pamokose žymimas tik ligos atveju, individualių užsiėmimų dienynuose; apie mokinio nedalyvavimą nuotoliniame ugdyme informuojama mokyklos administracija.
3. **Grupinių dalykų – solfedžio, muzikos istorijos, chorinio, estradinio dainavimo** mokymas nuotoliniu būdu:
	1. **solfedis**:
		1. solfedžio pamokos po 45 minutes vyksta vieną kartą per savaitę pradinio ugdymo mokiniams (1-4 kl.) ir du kartus per savaitę pagrindinio ugdymo mokiniams (5-8 kl.) sinchroniniu būdu Zoom platformoje;
		2. solfedžio pamokų temos, planai, detalizuotas mokymo(si) turinys, užduotys mokiniui siunčiamos el. paštu ar kitu sutartu būdu docx, pdf formatu, garso (mp.3) ar video (mp.4) rinkmenomis;
		3. pamokos laiko resursai formuojami skaidant į tris dalis:
			1. pirmoji pamokos dalis siejama su praėjusios pamokos medžiagos aptarimu;
			2. antroji pamokos dalis skiriama pamokos temos pristatymui, teorinių ir praktinių užduočių teikimui ir aiškinimui;
			3. trečioji pamokos dalis skiriama savarankiškam užduočių atlikimui, atsiribojus nuo kompiuterio, bet paliekant mokiniui galimybę konsultuotis ir aiškintis su mokytoju iškilusius klausimus;
		4. mokinys pamokos pabaigoje ar vėlesniu laiku tą pačią dieną, atlikęs užduotis, siunčia jas pats ar su vyresniųjų pagalba mokytojui tikrinti ir įvertinti;
		5. užduočių atlikimo formatai, pasibaigus sinchroniniu būdu vykdomai pamokai, priklausomi nuo solfedžio pamokose vykdomų veiklų: solfedžiavimo, intonavimo; ritmavimo užduotys įrašomos telefono diktofonu ar kompiuterio įrašymo programa (mp.3 formatu), muzikinių darinių ir melodijų klausymo, atpažinimo bei teorinės užduotys, pasitikrinimo testai užrašomi sąsiuvinyje ir fotografuojami (jpg formatas);
		6. solfedžio mokymo(si) turinys gali būti perteikiamas ir asinchroniniu būdu jį iš anksto paruošus nuotolinio mokymo įrankiais (Padlet, Kahoot, Quizlet, Score Music, Solfeg.io ir kt.) ar vaizdo pamoka, naudojant atitinkamas programas („Keynote“, „PowerPoint“, „iMovie“ ir kt.) bei internetinius mokymo išteklius;
		7. teikiant mokymo(si) turinį, pamokos įvairinamos užduotimis, skatinančiomis judėjimą, papildant kūrybiniais bei žaidimo elementais;
		8. mokiniai vertinami sinchroninio (esamuoju laiku) mokymo(si) metu, aptariant užduočių įvykdymo rezultatus bei asinchroninio mokymo(si) metu, atlikus kiekvienai pamokos temai mokytojo paruoštas užduotis, testus ar klausimynus; mokinių pasiekimai teikiami mokiniui ir jo tėvams (globėjams) nuotoliniame ugdyme vartojamomis komunikacijos priemonėmis;
		9. vertinimo būdai:
			1. formuojamasis/ugdomasis (mokinio individualios pažangos stebėjimas, fiksavimas, grįžtamasis ryšys ir vertinimas);
			2. diagnostinis (namų darbų, kontrolinių, savarankiškų, kūrybinių darbų rezultatų vertinimas;
			3. apibendrinamasis (testai, pusmečio įvertinimas, mokyklinis baigiamasis egzaminas).
		10. nedalyvavimas pamokose žymimas tik ligos atveju, grupinių užsiėmimų dienynuose; apie mokinio nedalyvavimą nuotoliniame ugdyme informuojamas pagrindinio dalyko mokytojas ir mokyklos administracija.
	2. **muzikos istorija**:
		1. muzikos istorijos pamokos po 45 minutes vyksta vieną kartą per savaitę sinchroniniu būdu Zoom platformoje;
		2. muzikos istorijos pamokų temos, planai, detalizuotas mokymo(si) turinys, užduotys mokiniui siunčiamos el. paštu ar kitu sutartu būdu docx arba pdf formatu, garso (mp.3) ar video (mp.4) rinkmenomis;
		3. pamokos laiko resursai formuojami skaidant į tris dalis:
			1. pirmoji pamokos dalis siejama su pamokos medžiagos aptarimu;
			2. antroji pamokos dalis skiriama pamokos temos pristatymui, užduočių teikimui ir aiškinimui;
			3. trečioji pamokos dalis skiriama muzikos kūrinių klausymui, savarankiškam užduočių bei testų atlikimui, paliekant mokiniui galimybę konsultuotis ir aiškintis su mokytoju iškilusius klausimus;
		4. muzikos istorijos mokymo(si) turinys gali būti perteikiamas ir asinchroniniu būdu jį iš anksto paruošus nuotolinio mokymo įrankiais (Padlet, Kahoot, Quizlet, ir kt.) ar vaizdo pamoka, panaudojant atitinkamas programas („Keynote“, „PowerPoint“, „iMovie“ ir kt.) bei internetinius mokymo išteklius;
		5. įsisavinant muzikos istorijos dalyką, taikoma projektinė veikla, skatinanti mokinių savarankišką kūrybinę veiklą;
		6. atliktos užduotys bei testai siunčiami mokytojui el. paštu skaitmeniniu formatu (word, pdf) į el. paštą ar kitu sutartu būdu;
		7. mokiniai vertinami sinchroninio (esamuoju laiku) mokymo(si) metu, aptariant užduočių įvykdymo rezultatus bei asinchroninio mokymo(si) metu atlikus kiekvienai pamokos temai mokytojo paruoštas užduotis, testus ar klausimynus;
		8. mokinių pasiekimai teikiami mokiniui ir jo tėvams nuotoliniame ugdyme naudojamomis komunikacijos priemonėmis;
		9. vertinimo būdai:
			1. formuojamasis/ugdomasis (mokinio individualios pažangos stebėjimas, fiksavimas, grįžtamasis ryšys ir vertinimas);
			2. diagnostinis (namų darbų, kontrolinių, savarankiškų, kūrybinių darbų rezultatų vertinimas);
			3. apibendrinamasis (testai, pusmečio įvertinimas);
		10. nedalyvavimas pamokose žymimas tik ligos atveju, grupinių užsiėmimų dienynuose; apie mokinio nedalyvavimą nuotoliniame ugdyme informuojamas pagrindinio dalyko mokytojas ir mokyklos administracija.
	3. **chorinis, estradinis dainavi****mas**:
		1. chorinio, estradinio dainavimo pamokose tęsiamas chorinio, estradinio dainavimo įgūdžių lavinimas, pasitelkiant nuotolinio mokymo(si) būdus ir formas;
		2. chorinio, estradinio dainavimo grupinės repeticijos sinchroniniu laiku Zoom platformoje dalinamos į siauresnės laiko apimties epizodus mažesnės apimties atlikėjų grupelėmis kūrinių sudėtingesnių vietų mokymuisi, mokiniams partijas dainuojant individualiai ir mokytojui konsultuojant atlikimo klausimais;
		3. savarankiškam kūrinio atskirų melodijų atlikimui ir įrašymui skiriamas individualus asinchroninis mokymosi būdas, sudarant galimybes konsultuotis su mokytojais nuotolinio mokymo(si) komunikacinėmis priemonėmis bei aptarti iškylančias atskirų partijų atlikimo ir įrašymo technikos klausimus;
		4. atliktos dainavimo užduotys siunčiamos mokytojui mp.3 formatu, el. paštu ar kitu sutartu nuotolinio komunikavimo būdu įvertinimui ir aptarimui, pasiruošiant įrašyti kūrinio partiją vaizdo formatu, kuris vėliau taip pat siunčiamas mokytojui;
		5. atsižvelgiant į mokinių amžių ir poreikius, chorinio, estradinio dainavimo pamokose vokalinių gebėjimų bei chorinio dainavimo įgūdžių lavinimui naudojami judesio ir žaidimų elementai;
		6. sinchroninėms chorinio, estradinio dainavimo pamokoms naudojama iš anksto nuotolinio mokymo įrankiais paruošta garso ar vaizdo medžiaga, naudojant atitinkamas programas bei internetinius mokymo(si) išteklius;
		7. chorinio, estradinio dainavimo užduočių atlikimui naudojamos turimos kūrinių natos, garso ir vaizdo įrašymo priemonės, turimos telefonuose ar kituose medijos įrenginiuose, koncertmeisterio parengtos kūrinių akompanimento fonogramos;
		8. chorinio, estradinio dainavimo užduočių atlikimas vykdomas sinchroniniu ar asinchroniniu būdu, aptariant, įvertinant mokinio individualią pažangą ir dalyvavimo aktyvumą virtualaus chorinio ar estradinio dainavimo veikloje.

**IV SKYRIUS**

**BAIGIAMOSIOS NUOSTATOS**

1. Ugdymo proceso organizavimo nuotoliniu būdu tvarkos aprašas skelbiamas mokyklos internetinėje svetainėje.
2. Mokiniai ir jų tėvai (globėjai) supažindinami el. paštu.
3. Ugdymo proceso organizavimo nuotoliniu būdu tvarkos aprašas keičiamas esant poreikiui.
4. Mokymo(si) tikslais naudojamus mokinių vaizdo įrašus galima platinti tik su jų tėvų sutikimu.
5. Pamokose naudojamą mokytojų vaizdinę medžiagą platinti, kopijuoti be jo sutikimo draudžiama.
6. Koncertmeisteriai dirba su mokinių repertuaru, savarankiškai ruošia konkursinių bei koncertinių programų partijas, daro akompanimentų įrašus ir siunčia mokiniams, kad galėtų mokytis groti ar dainuoti su akompanimentu.

Aptarta:

Ugdymo ir meninės veiklos tarybos posėdyje

2020 04 20